钦定古今图书集成/明伦汇编/官常典/第753卷 > 吴世煜
## 钦定古今图书集成/明伦汇编/官常典/第753卷 > 吴世煜

按《青阳县志》：世煜，字穉明，九都人。父大楷，为诸生，卧
病年馀，躬亲汤药不懈。家贫，多方假贷，市酒肉以进，
或至自食糠秕。崇祯癸未兵乱，负父出走，贼追至，抽
刀砍父，世煜以身左右卫之曰：“宁杀我，毋伤我父。”贼
感动，因舍父而绳世煜颈，使为四邻向导。世煜佯许
诺，去邻尚数百步，故延缓行，度父得匍匐免，乃厉声
曰：“我为我父，姑许尔耳。我何人，肯为尔向导耶？且生
己之父而杀人之父，匪仁；全己之孝而毁人之孝，匪
义。颈可断，向导不可为也！”贼怒，杀之。时池太兵备道
程世昌拟疏旌之，后寝未行。